text: Danish Crown er jo ikke noget socialkontor
  09 april 2010 kl. 06.54
  Siger et medlem af Danish Crowns repræsentantskab.
   
  - Det er da trist, at vi mister så mange arbejdspladser, men på den anden side er Danish Crown jo heller ikke noget socialkontor.
  Det siger Hans Juul Jessen, svineproducent i Varde og medlem af Danish Crowns repræsentantskab.
  - Vi har selv pålagt ledelsen at finde besparelser for at gøre produktionen rentabel. Hvis det er meningen, at vi skal bevare vores slagterier i Danmark, må den sidste del ligge hos medarbejderne, siger Hans Juul Jessen, og han bakkes op af repræsentantskabsmedlem Henrik Refslund Hansen fra Ballum nær Tønder.
  Henrik Refslund Hansen siger, at det i sidste ende handler om overlevelse for dansk svineproduktion.
  - Men det har man tilsyneladende ikke forstået fra fagforbundet NNF, siger han til DR Syd.
  